Okawix:Okawix-doc.item8/mk

Како да пребарувате по корпусот (полето Пребарување, копчето Пребарај ): Okawix овозможува пребарување по активниот корпус за статиите кои се релевантни на она што го барате. Оваа функција е овозможена од семантичкиот пребарувач Wikiwix (развиен од фирмата Linterweb, како и самиот Okawix).

Пребарувањето е едноставно: просто внесете ги саканите зборови во полето за пребарување. Како што пишувате, автоматското дополнување ви дава предлози релевантни на она што дотогаш сте го внеле, а што се однесува на моментално активниот корпус (автоматското дополнување се активира откако ќе внесете барем четири букви; имајте на ум дека ако зборот не ви се покажува во списокот на предлози, тоа не мора да значи дека тој не се јавува во корпусот или дека барањето нема да се совпадне со ниедна статија).

Откога ќе го внесете барањето, пребарувањето можете да го довршите една од следниве постапки:

- стиснете на еден од преложените поими.

- одберете еден од предложените поими со курсорските копчиња Горе и Долу, и притиснете Enter.

- внесете збор во полето Пребарување и притиснете Enter.

- внесете збор во полето Пребарување и стиснете на копчето Пребарај.

Во левата расклопна рамка ќе ви се прикажат првите 25 резултати, подредени по релевантност на вашето барање. Називите на пронајдените статии се напишани на обоени правоаголни ленти, секоја со должина сразмерна на релевантноста на статијата на вашето барање.

Напомена 1 : фактот што ќе ви се појави некоја статија меѓу резултатите релевантни на барањето не значи дека статијата ги содржи сите зборови од тоа барање; релевантноста на статиите ја оценува пребарувачот Wikiwix со помош на сложени алгоритми, чиишто подробности се, за жал, вон опфатот на оваа документација.

Напомена 2 : Wikiwix е предвиден да одговара на барањата поставени на природен (наречен и обичен) јазик. Тоа значи дека во полето не треба да пребарувате само клучни зборови, коишто би очекувале да ви донесат најдобри резултати (како кај другите пребарувачи), со Wikiwix поставете го прашањето целосно, како кога би прашале некој човек. На пример, да претпоставиме дека сакате да дознаете колку е висока Ајфеловата кула. Со Wikiwix, прашањето поставете го вака: „Колку е висока Ајфеловата кула?“. Wikiwix потоа ќе се обиде да го „разбере“ значењето на она што го прашувате и ќе ви ги даде резултатите кои се најрелевантни на прашаното. Меѓутоа треба да се напомене и дека Wikiwix сè уште ја нема достигнато интелигенцијата на едно човечко суштество при разбирањето на прашањата; секоја нова верзија на Okawix и Wikiwix ќе содржи нови подобрувања на тој план.